和洗掾登城南坂望京邑
作者：袁朗
朝代：唐

paragraphs: 二華連陌塞，九隴統金方。
奧區稱富貴，重險擅雄強。
龍飛灞水上，鳳集岐山陽。
神皐多瑞蹟，列代有興王。
我后膺靈命，爰求宅茲土。
宸居法太微，建國資天府。
玄風叶黎庶，德澤浸區宇。
醒醉各相扶，謳歌從聖主。
南登少陵岸，還望帝城中。
帝城何鬱鬱，佳氣乃蔥蔥。
金鳳凌綺觀，璇題敞蘭宮。
複道東西合，交衢南北通。
萬國朝前殿，羣公議宣室。
鳴珮含早風，華蟬曜朝日。
栢梁宴初罷，千鍾歡未畢。
端拱肅巖廊，思賢聽琴瑟。
逶迤萬雉列，隱軫千閭布。
飛甍夾御溝，曲臺臨上路。
處處歌鐘鳴，喧闐車馬度。
日落長楸間，含情兩相顧。
是月冬之季，陰寒晝不開。
驚風四面集，飛雪千里迴。
狐白登廊廟，牛衣出草萊。
詎知韓長孺，無復重然灰。